'Partit Laburista b'Saħħtu' hija l-viżjoni ta' Chris Cardona għall-Partit Laburista, liema viżjoni tkellem dwarha lbieraħ waqt li kien qed iniedi l-kampanja uffiċjali għall-kandidatura ta' Deputat Mexxej. onenews.com.mt is-Sibt filgħodu rrapporta kif f'Baċir numru 1, il-post li offra impjieg lil tant Maltin fil-passat u li huwa s-sit li se jospita l-investiment tal-futur, Cardona saħaq li l-vizjoni tiegħu għall-Partit hija simili għal dik adottata mill-Gvern għall-ekonomija ta' pajjiżna. Kemm-il darba jkun elett Deputat Mexxej għall-Affarijiet tal-Partit, Cardona biħsiebu jiltaqa' b'mod iktar regolari mal-kumitati lokali, distrettwali u l-fergħat tal-Partit Laburista, filwaqt li jintroduċi sensiela ta' laqgħat interreġjonali għad-delegati u l-attivisti Laburisti. Sabiex iktar nisa jkunu attirati fl-isfera politika, Cardona ppropona servizz ta' child care facility fiċ-Ċentru Nazzjonali Laburista biex l-attivisti ġenituri jew nanniet ikollhom il-faċilità li jissuktaw bil-ħidma politika tagħhom filwaqt li jieħdu magħhom lit-tfal u n-neputijiet. Kienu ppreżentati wkoll għadd ta' proposti għall-Għawdxin, fosthom Konferenza Ġenerali Straordinarja f'Għawdex kull sentejn u l-ftuħ ta' ċentru reġjonali li jospita laqgħat għall-attivisti Għawdxin, fost oħrajn. Għall-kunsilli lokali, Chris Cardona ppropona sistema li biha persuna fic-Ċentru Nazzjonali Laburista tkun tista' tlaqqa' l-bżonnijiet tal-kunsilli lokali mal-ministeri, awtoritajiet u dipartimenti tal-Gvern għal iktar assistenza. Kemm-il darba jikseb il-fiduċja tad-delegati, Cardona saħaq li se jkun qed jistinka biex il-Partit Laburista jkun iktar reazzjonarju.